21 évet kapott a terrorista propagandával vádolt újságíró
Huszonegy éves és három hónapos börtönbüntetésre ítélte egy török bíróság szerdán távollétében egy kurd nyelvű napilap igazgatóját, mert úgy találta, hogy az illető a szakadár Kurdisztáni Munkáspárt (PKK) gerillái javára végzett propagandatevékenységet.
A délkelet-törökországi Diyarbakir bírósága Özan Kilincet, az Azadiya Welat című lap igazgatóját marasztalta el, mert megállapítása szerint Kilinc tizenkét esetben "terrorista szervezet" javára végzett propagandát, és olyan szervezet nevében követte el e bűncselekményeket, amelynek nem tagja. Kilinc tavaly júniusban cikkeket és fényképeket közölt lapjában a bebörtönzött Abdullah Öcalan PKK-vezetőről, a vádhatóság szerint az írásokban Öcalant dicsőítette.
Az 1994-ben hetilapként alapított, 2006 óta napilapként működő Azadiya Welat ellen a török hatóságok rendszeresen eljárásokat indítanak, és házkutatásokat tartanak a szerkesztőségben, ahol PKK-propagandának minősített anyagokat foglalnak le. Kilinc hivatali elődje, Vedat Kursun jelenleg hasonló vádak alapján kiszabott börtönbüntetését tölti a Bianet emberi jogi szervezet szerint. A PKK 1984-ben fegyveres harcot indított Törökország kurdok lakta keleti és délkeleti részén a régió függetlenségének kivívásáért, de  egy ideje már csak az említett területek (Törökországon belüli) autonómiájáért küzd. Törökország és több más ország terrorista szervezetnek tekinti a PKK-t. A konfliktus már több mint 45 ezer halálos áldozatot követelt.
börtönbüntetés újságíró terrorista propaganda kurd